JMT วิ่ง 3% ลุ้นเม็ดเงินไหลเข้า 2.5 พันลบ. โบรกอัพกำไรปีนี้โต 68%
JMT วิ่งเกือบ 3% จับตาเม็ดเงินไหลเข้า 2.5 พันลบ. ฟากโบรกปรับกำไรปีนี้โต 68% แตะ 2.3 พันลบ. ชี้ผลประกอบการยังเป็นขาขึ้น เข้าสู่การเติบโตสูงแบบก้าวกระโดด
JMT วิ่งเกือบ 3% จับตาเม็ดเงินไหลเข้า 2.5 พันลบ. ฟากโบรกปรับกำไรปีนี้โต 68% แตะ 2.3 พันลบ. ชี้ผลประกอบการยังเป็นขาขึ้น เข้าสู่การเติบโตสูงแบบก้าวกระโดด
30 พ.ค. 2565

ผู้สื่อข่าวรายงานว่า ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 10:14 น. อยู่ที่ระดับ 80.00 บาท บวก 2.25 บาท หรือ 2.89% สูงสุดที่ระดับ 81.00 บาท ต่ำสุดที่ระดับ 79.00 บาท ด้วยมูลค่าการซื้อขาย 400.20 ล้านบาท

โดยนักวิเคราะห์ บล.โนมูระ พัฒนสิน จำกัด ระบุในบทวิเคราะห์ เมื่อวันที่ 27 พ.ค.65 ปรับประมาณการกำไรปี 65 ของ JMT มาที่ 2.3 พันล้านบาท โต 68% จากปีก่อน ภายใต้สมมติฐานเงินลงทุน 1.4 หมื่นล้านบาท (เทียบปี 64 ที่ 8.5 พันล้านบาท) หนุนจากปริมาณ NPL ในตลาดที่มีแนวโน้มเพิ่มขึ้นภายหลังหมดมาตรการพักหนี้ ส่งผลให้คาดสถาบันการเงินเร่งระบาย NPL มากขึ้น พร้อมประเมิณ Cash Collection 2565 ที่ 6.5 พันล้านบาท เพิ่มขึ้น 42% จากปีก่อน
ขณะที่ผลประกอบการยังเป็นขาขึ้น โดยมี PER ปี 65 ที่ 51 เท่า เข้าสู่การเติบโตสูงแบบก้าวกระโดด เงินทุนพร้อม ธุรกิจหลักมีความมั่นคงบนกองหนี้ที่เพิ่มขึ้นและการตัดต้นทุน อย่างต่อเนื่อง JV หนุนการแข่งขันในระยะยาว
ทั้งนี้ มี 2 ปัจจัยบวก Fund flow จาก Index fund ช่วง 2-3 เดือนนี้ ได้แก่ 1. เข้า MSCI Global standard อย่างเป็นทางการ ลดความกังวลตลาดก่อนหน้านี้ว่าอาจไม่เข้าหลังหุ้นปรับฐาน นอกจากนี้ MSCI เลือก JMT เป็น 1 ใน 3 Top picks MSCI EM ASEAN ด้วย คิดเป็นเม็ดเงิน 78 ล้านเหรียญ (มีผลราคาปิด 31 พ.ค.) และ 2. โ อกาสสูงมากเข้า SET50 ช่วงถัดไป
ขณะที่ก่อนหน้านี้ นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) กล่าวว่า บริษัท Morgan Stanley Capital International หรือ MSCI ประกาศรายชื่อหุ้นชุดใหม่แล้ว จะมีผลการปรับน้ำหนัก วันที่ 31 พ.ค.นี้ โดย MSCI Global Standard Index มีหุ้นไทยเข้าใหม่ 1 บริษัท ได้แก่ JMT คาดมีเม็ดเงินเข้าลงทุนจากกองทุน Passive fund ประมาณ 78 ล้านเหรียญสหรัฐ หรือประมาณ 2.75 พันล้านบาท